KAPETULU 17
Kuvethzika Chituli Nacho cha Kulombela Kuli Njambi
1, 2. Vika twendekela ngwetu lilombelo lyapwa vwana vwa kulitila? Vika tunapande kuthzivukila viyalongetha Mbimbiliya ha lilombelo?
LIFUTI-LIVU lyapwa lyalindondo manene ha kulyetheketha ku vyuma vivatanga mwilu. Yehova akamono miyati ya vanu voshe vakala hano hathi kupwa ngwe limbathe lya mema lije lindweka mu lilonga. (Myatho 115:15; Isaya 40:15) Nameme twapwa tuvavandondo ha kutwetheketha ku vyuma vivatanga mwilu, ku Myatho 145:18, 19 vanendeka ngwavo: Yehova “ali muyehi na vanu vaje voshe vatambeka kuli ikeye, vanu vaje vatambeka kuli ikeye mu vuthunga. Ikeye akutitha vithzango vya vaje vamukomoka, athziva mitambi yavo, cho avamena.” Oku kunapu kuvethzika kwakama. Yehova, Ishamatanga wa ndthzili yoshe ashaka kulikuta vuthamba netu, cho ashaka lalo kutolilila ku malombelo etu. Lilombelo linapu vwana vwa kulitila vwanana Yehova ku munu na munu.
2 Oloni Yehova atha lika kututolilila nga tuthimutwiya nendi mu ngila yaivwa. Twatha kulinga vati ngocho? Tumoneni viyendeka Mbimbiliya ha lilombelo.
MWAFWA VIKA MUNAPANDE KULOMBELA KULI YEHOVA?
3. Mwafwa vika munapande kulombela kuli Yehova?
3 Yehova ashaka ngwendi mulombele kuli ikeye, nambe ngwetu kuthimutwiya nendi. Vika twendekela ngocho? Tandeni Filipu 4:6, 7. Achithinganyekeni ha majwi ali mu chithoneka echi. Muka-kuyula mwilu na hathi wamyaka mbunge, cho ashaka ngwendi mumuleke vukalu vweni, nomwo mumukalithzivila.
4. Kulombela kuli Yehova thimbu yoshe kukanyametha vati vuthamba vweni?
4 Lilombelo likatulingitha tulikute vuthamba na Yehova. Nga munu na kavuthamba kendi valileka viyongola vyavo thimbu yoshe, nomwo muvakalithzivila, vuthamba vwavo vukanyama. Mukemwo mukwapwa na kulombela kuli Yehova. Mu Mbimbiliya, Yehova namileke vithinganyeka vyendi na vyuma vyashaka kukalinga kulutwe. Neni mwatha kumuleka vyuma vili ku mbunge yeni ha kuthimutwiya nendi thimbu yoshe. Nga mulinga ngocho, cho vuthamba vweni na Yehova vukanyama.—Yakomba 4:8.
VIKA VITUNAPANDE KULINGA MANGANA NJAMBI ATUTOLILILE?
5. Vika twendekela ngwetu Yehova kethi kutolilila ku malombelo oshe?
5 Yehova akatolilila ku malombelo oshe ndi? Embwe. Mu thimbu yayoyele kapolofweto Isaya, Yehova walekele vaIsalele ngwendi: “Nambe mulombela malombelo amangimangi, kunjikamithzivi, omwo mavoko eni anashulu na maninga.” (Isaya 1:15) Ngechi nga kutunyanyama, twatha kulinga vyuma vije vitwangununa kuli Yehova na kwonowetha malombelo etu kweta kuli ikeye.
6. Mwafwa vika kukulahela kwapwa kwa theho? Mumwetha vati ngweni muli na likulahelo?
6 Tunapande kukulahela Yehova nga tushaka ngwetu atolilile ku malombelo etu. (Mako 11:24) Kapositolo Paulu wendekele ngwendi: “Naumo wai atha kuvwaeleletha Njambi ha kujeneka kukulahela, omwo uje aija kuli Njambi napande kukulahela ngechi Njambi kwali na ikeye muka-kwana chikandelela kuli vaje vali na kumushakethzeka.” (VaHevelu 11:6) Oloni tunapande kulingako vimo, kethi kwendeka lika ngwetu twakulahela. Tunapande kwononoka kuli Yehova ha litangwa na litangwa mangana tumwethe ngwetu twamukulahela.—Tandeni Yakomba 2:26.
7. (a) Mwafwa vika tunapande kulikehetha na kumwetha kathingimiko nga tulombela kuli Yehova? (b) Tumwetha vati ngwetu tuli na kulombela kutundilila kwithi ya mbunge yetu?
7 Nga tulombela kuli Yehova, tunapande kulikehetha na kumwetha kathingimiko. Mwafwa vika? Nga vatulanya kukendeka na mwene, nambe na ntwama wa lifuti, tumwendeketha mu kathingimiko. Ngechi tunapande kulikehetha na kumwetha manene kathingimiko omwo twendeka na Yehova mwafwa wapwa Njambi Muka-ndthzili Yoshe. (Kushangumuka 17:1; Myatho 138:6) Tunapande lalo kulombela kuli Yehova kutundilila kwithi ya mbunge yetu. Kutwapandele kwilukila majwi a kulifwa mu malombelo etu.—Mateo 6:7, 8.
8. Vika vitunapande kulinga nga tulomba vyuma vimo?
8 Chikwavo lalo, nga tulomba vyuma vimo kuli Yehova, cho tunapande kupangela ha vyuma vitunalombo. Chakumwenako, nga tulomba ngwetu Yehova atwane vyuma vyakulikwatha navyo mu kuyoya, cho kutwapandele kutumbama lika na kuvandamena ngwetu atwane vitunalombo. Tunapande kupanga na ndthzili na kupanga vipangi vyoshe viliko. (Mateo 6:11; 2 Tesalonika 3:10) Nga tulomba ngwetu Yehova atukwathe mangana tumbile vilinga vimo vyavivi, cho tunapande kujenjuka ku vyuma vije vyatha kutukoveletha mu chetheko. (Kolose 3:5) Tuthimutwiyeni ha vihula vimo vivakehula vanu kukundama ku lilombelo.
VIHULA VIVAKEHULA VANU KUKUNDAMA KU LILOMBELO
9. Tunapande kulombela kuli iya? Ku Yowano 14:6 vatulongetha vika ha lilombelo?
9 Tunapande kulombela kuli iya? Yesu walongethele vaka-kumukavangeya valombe kuli ‘Tatetu wa mwilu.’ (Mateo 6:9) Wendekele lalo ngwendi: “Yange ngila, na vuthunga, na mwonyo, na umo wai aya kuli Tate kuvanga hali yange.” (Yowano 14:6) Ngechi tunapande kulomba lika kuli Yehova kwitila muli Yesu. Kulombela kwitila muli Yesu kulumbununa vika? Nga tushaka ngwetu Yehova athzive malombelo etu, tunapande kuthingimika chipangi cha kulitila chije Yehova wanene Yesu. Twalilongethele ngwetu Yesu wethzile hathi kwa kutupatula ku vuvi na ku kuthsa. (Yowano 3:16; Loma 5:12) Yehova nangula lalo Yesu kupwa Muka-kukombelela Wakama [Kapilisitu Wakama] na Lyako.—Yowano 5:22; VaHevelu 6:20.
10. Kuma tunapande kutumbama nambe kwimana nambe kuthsikama nga tulombela ndi? Lumbununeni.
10 Kuma tunapande kutumbama nambe kwimana nambe kuthsikama nga tulombela ndi? Embwe, Yehova katulekele ngwendi tuthsikame nambe kutumbama nambe kwimana nga tulombela. Mbimbiliya yatuleka ngwavo twatha kulombela kuli Yehova mu ngila yoshe yoshe ya kathingimiko. (1 Mithzimbu 17:16; Nehemiya 8:6; Ndanyele 6:10; Mako 11:25) Kuthsikama nambe kutumbama nambe kwimana kuchethi na vukalu kuli Yehova, oloni ashaka lika ngwendi tulombele kuli ikeye na mbunge yaivwa. Twatha kulomba na lijwi lya kutambekela, nambe kulombela mu mbunge yetu kwoshe kwoshe kutuli, nambe vuthsiki nambe mutanya. Nga tulombela kuli Yehova, tunapande kukulahela ngwetu atutolilila.—Nehemiya 2:1-6.
11. Vyuma muka vimo vitwatha kulomba kuli Yehova?
11 Vika vitwatha kulomba? Twatha kulomba vyoshe vyoshe vije vyatavetha Yehova. Mbimbiliya ngwayo: “Ikeye atuthziva nga tumulomba chuma chimo ngwe ku chithzango chendi.” (1 Yowano 5:14) Kuma twatha kulomba vyuma vya ha kapandi ndi? Eyo. Tunapande kulomba kuli Yehova ngwe munu uje endeka na kavuthamba kendi. Twatha kuleka Yehova vyuma vyoshe vije vili ku mbunge yetu. (Myatho 62:8) Twatha kumulomba atwane sipilitu yendi ya kujela mangana itukwathe kulinga vyavivwa. (Luka 11:13) Twatha lalo kulomba Yehova atwane mana aje atukwatha kwangula vyuma vyavivwa, na kumulomba atwane ndthzili ya kulifwita na vukalu. (Yakomba 1:5) Tunapande kulomba Yehova athambethe vivi vyetu. (Efeso 1:3, 7) Tunapande lalo kulombelela vakwetu, hamo lika na vavushoko vwetu na vandolome na vandokathzi vetu mu chikungulukilo.—Vilinga 12:5; Kolose 4:12.
12. Vyuma muka vyakama vitunapande kutumbula mu malombelo etu?
12 Vyuma muka vyakama vitunapande kutumbula mu malombelo etu? Tunapande kutumbula Yehova na chithzango chendi. Tunapande kumukandelela ha vyuma vyoshe vyanatulingila. (1 Mithzimbu 29:10-13) Tuthzivuka ngocho mwafwa Yesu mwakele hano hathi walongethele vandongethi vendi mwakulombelela. (Tandeni Mateo 6:9-13.) Wavalekele ngwendi vanapande tahi kulomba ngwavo lithzina lya Njambi valilemethe, kulumbununa ngwavo valimone kupwa lya kujela. Kutundaho, Yesu wamwethele ngwendi tunapande kulomba Vumwene vwa Njambi ngwetu vwije, na kulomba ngwetu chithzango cha Yehova chilingiwe hano hathi. Yesu wamwethele ngwendi tunapande tahi kutumbula evi vyuma vyakama mu malombelo etu, athina tulomba vyuma vitushaka. Nga tulivanga kutumbula Yehova na chithzango chendi mu malombeolo etu, cho tumwetha vyuma vitwamona kupwa vya theho mu kuyoya kwetu.
13. Malombelo etu anapande kupwa amalaha vati?
13 Malombelo etu anapande kupwa amalaha vati? Mbimbiliya kuyatulekele vulaha vwa malombelo etu. Malombelo etu atha kupwa amalaha nambe amehi kwetheketha na vyuma vitulomba. Chakumwenako, twatha kwihitha lilombelo lyetu nga tushaka kulya, oloni twatha kulahetha lilombelo lyetu nga tukandelela Yehova, nambe kumuleka vishoti vyetu. (1 Samwele 1:12, 15) Kutwapandele kulombela malombelo amalaha mangana tuthzivithe vanu kuvwaha ngwe muvalingile vanu vamo mu matangwa a Yesu. (Luka 20:46, 47) Yehova wathzinda malombelo a chifwa echi. Yehova washaka ngwendi tumulombe kutunda kwithi ya mbunge yetu.
14. Tunapande kulombela lungai, cho echi chitulongetha vika hali Yehova?
14 Tunapande kulombela lungai? Yehova watulanya ngwendi tuthimutwiye nendi thimbu yoshe. Mbimbiliya ngwayo tunapande ‘kulomba thimbu yoshe.’ (Efeso 6: 18; 1 Tesalonika 5:17) Yehova atutolilila thimbu yoshe. Twatha kumukandelela ha litangwa na litangwa mwafwa wakala na chithzemo, cho lalo wapwa muka-kwana. Twatha lalo kumulomba atutwamenene na kutukanyametha na kututhzembeleka. Nga kulomba kuli Yehova tuchimona kupwa cha theho, cho tuwana thimbu ya kuthimutwiya nendi.
15. Vika tunapande kwendekela ngwetu “ame” kumamanethelelo a lilombelo?
15 Vika vitunapande kwendekela ngwetu “ame” kumamanethelelo a lilombelo? Lijwi lya “ame” lilumbununa ngwavo “mukemwo vene” nambe “chifwe vene ngocho.” Inapu ngila imo ya kumwetha ngwetu tunalombela kutunda kwithi ya mbunge yetu. (Myatho 41:13) Mbimbiliya yatulongetha lalo ngwayo kwapwa kwakuvwa kukumbulula mu mbunge yetu, nambe kutambekela ngwetu “ame,” kumamanethelelo a lilombelo livalomba mu mbunga mangana tumwethe ngwetu twatava vivanalombela.—1 Mithzimbu 16:36; 1 Kolinte 14:16.
NJAMBI MWAKAKUMBULWILAMO MALOMBELO ETU
16. Kuma Yehova akakumbulula malombelo etu vene ndi? Lumbununeni.
16 Kuma Yehova akakumbulula malombelo etu vene ndi? Eyo. Mbimbiliya ngwayo ‘akakumbulula malombelo’ etu. (Myatho 65:2) Yehova akatolilila na kukumbulula malombelo a vanu vavangi, cho akalingi ngocho mu vingila vya kulithethzathethza.
17. Yehova akapangetha vati tungelo na vangamba vendi va hano hathi mu kukumbulula malombelo etu?
17 Yehova akapangetha tungelo na vangamba vendi va hano hathi mu kukumbulula malombelo etu. (VaHevelu 1:13, 14) Chakumwenako, kuli vanu vavangi vaje valombele kuli Yehova ngwavo avakwathe vathzivithithe Mbimbiliya, cho munima lika ya kulomba, Vakaleho va Yehova vavendelele. Mbimbiliya yamwetha ngwavo tungelo navo vakakundwiya chipangi cha kwambulula “viñanda vyavivwa” mu kaye koshe. (Tandeni Kujombolola 14:6.) Vwingi vwetu lalo twalombaho laja kuli Yehova ngwetu atukwathe mu vukalu vwetu, cho twatambwile vukwathi kuli ndolome nambe ndokathzi yetu muka-Kilisitu.—Vithimo 12:25; Yakomba 2:16.
18. Yehova akapangetha vati sipilitu yendi ya kujela na Mbimbiliya mu kukumbulula malombelo etu?
18 Yehova akapangetha sipilitu yendi ya kujela mu kukumbulula malombelo etu. Nga tumulomba ngwetu atukwathe mwa kulifwitila na vukalu, atha kupangetha sipilitu yendi ya kujela itutwamenene na kututakametha. (2 Kolinte 4:7) Yehova akapangetha lalo Mbimbiliya mu kukumbulula malombelo etu na kutukwatha kwangula mwamuvwa vya kulinga. Nga tutanda Mbimbiliya, tunatha kuwana vithoneka vije vitukwatha. Yehova atha kushongangeya munu umo ha chiwano mangana endeke thimpi ije itukwatha. Atha lalo kushongangeya mukulunu mu chikungulukilo atuleke thimpi imo ya mu Mbimbiliya.—Ngalatiya 6:1.
19. Mwafwa vika tunatha kuthinganyeka ngwetu Yehova kakumbulwile malombelo etu?
19 Oloni vithimbu vimo tunatha kushota mbunge ngwetu, ‘Mwafwa vika Yehova kakumbulwile malombelo ange haje hoshe?’ Anukeni ngweni Yehova athzivuka thimbu ya kukumbulula malombelo etu, nomwo mwakuwakumbulwila. Ikeye athzivuka vitutonda. Thimbu imo atha kutwechelela tutwaleleleho kulomba mangana tumwethe ngwetu tushaka vitulomba, na kumwetha ngwetu twamukulahela. (Luka 11:5-10) Thimbu imo Yehova akakumbulula malombelo etu mu ngila ije kutwathzivukile. Chakumwenako, tunatha kumulomba ngwetu atutundithe mu vukalu vumo. Oloni mu chifwa cha kulinga ngocho, ikeye atwana ndthzili ya kulifwita na vukalu vwetu.—Tandeni Filipu 4:13.
20. Mwafwa vika tunapande kulombela kuli Yehova?
20 Yehova natuvethzikitha manene omwo na tutavetha tulombe kuli ikeye. Twatha kukulahela ngwetu atutolilila. (Myatho 145:18) Nga tulombela thimbu yoshe kuli Yehova kutundilila kwithi ya mbunge yetu, cho vuthamba vwetu vukanyama.
cjk_Latn cjk_Latn cjk_Latn cjk_Latn cjk_Latn bem_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn bem_Latn sag_Latn cjk_Latn cjk_Latn cjk_Latn bem_Latn tso_Latn tum_Latn bem_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn lua_Latn umb_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn